খেলনা প্রস্তুতকারী সংস্থার আড়ালে শহরে বেআইনিভাবে তৈরি হচ্ছে বন্দুক! অভিযোগ, তা পাঠানো হচ্ছে উত্তর ভারতের একাধিক শহরে।
সম্প্রতি এমনই অভিযোগ পেয়ে মানিকতলা থানাকে তা জানান কলকাতা পুরসভার ১৪ নম্বর ওয়ার্ডের কাউন্সিলর অমল চক্রবর্তী। এর পরেই মানিকতলার বাগমারি বাজার এলাকায় (বিপ্লবী বারীন ঘোষ সরণি সংলগ্ন এলাকা) তল্লাশি চালায় পুলিশ। ঘটনাস্থল থেকে বেশ কয়েকটি বন্দুক এবং কার্তুজ বাজেয়াপ্ত করা হয়েছে বলে পুলিশ সূত্রের খবর। সংশ্লিষ্ট সংস্থার মালিককে বন্দুক তৈরি বন্ধ রাখার নির্দেশও দেওয়া হয়েছে।
গত ৩১ মার্চ লেবুতলা পার্ক এলাকার এক বৈধ বন্দুক ব্যবসায়ী অমলকে চিঠি দিয়ে অভিযোগ করেন, এলাকায় অবাধে তৈরি হচ্ছে বেআইনি বন্দুক। এবং যে সংস্থা ওই বন্দুক তৈরি করছে, তাদের প্রয়োজনীয় লাইসেন্সই নেই। পুলিশের থেকে ‘এনওসি’ (নো অবজেকশন সার্টিফিকেট) না নিয়ে ‘এয়ার গান’, ‘এয়ার রাইফেল’ এবং ‘এয়ার পিস্তল’ কারখানার ট্রেড লাইসেন্স বার করে নেওয়া হয়েছে। যা শুনে লালবাজারের আর্মস অ্যাক্ট ডিপার্টমেন্টের এক আধিকারিক বলেন, ‘‘এনওসি চেয়ে কোনও আবেদন জমা পড়েনি। বিষয়টি খোঁজ নিয়ে দেখব।’’
প্রসঙ্গত, দেশের বিভিন্ন জঙ্গি ডেরা থেকে একাধিক ‘এয়ার গান’ উদ্ধার করেছিল জাতীয় তদন্তকারী সংস্থা (ন্যাশনাল ইনভেস্টিগেশন এজেন্সি)। হায়দরাবাদে আইএসের ঘাঁটিতেও পাওয়া গিয়েছিল বেশ কয়েকটি ‘এয়ার গান’। জানা যায়, ওই ‘এয়ার গান’ দিয়ে শ্যুটিং অনুশীলন করত জঙ্গিরা। 
তারপর গত বছরের ১৫ জুলাই কেন্দ্রীয় স্বরাষ্ট্রমন্ত্রক নতুন নির্দেশিকায় ‘এয়ার রাইফেল’, ‘এয়ার গান’ এবং ‘এয়ার পিস্তল’ তৈরিতে বিধিনিষেধ আরোপ করে। তাতে বলা হয়, ওই সব বন্দুকের ‘মাজল পাওয়ার’ হবে ২০ ‘জুলসে’র (শাটার স্পিড) কম। আর বোরের মাপ হবে ৪.৫ মিলিমিটার। এর বেশি ক্ষমতাসম্পন্ন বন্দুক তৈরি এবং বিক্রি নিষিদ্ধ। 
প্রশ্ন উঠেছে, মানিকতলার ওই ব্যবসায়ী কি মানতেন এই বিধিনিষেধ? এ প্রশ্নও উঠেছে যে তিনি দেশের অন্য প্রান্তে যে বন্দুক বিক্রি করছেন, তা আদতে কী কাজে লাগানো হচ্ছে? মঙ্গলবার দুপুরে এলাকায় গিয়ে দেখা গেল, ঘিঞ্জি বস্তিতে একচালার ঘরে রয়েছে ওই কারখানা। দরজায় নেই কোনও বোর্ড। কারখানার মালিক প্রথমে জানালেন, সেখানে খেলনা তৈরি হয়। তবে পরে তিনি স্বীকার করেন, খেলনা নয়, তৈরি হয় ‘এয়ার গান’। তাঁর কথায়, ‘‘এ জিনিস তৈরির লাইসেন্স আমার নেই। তাই খোলাখুলি কিছু করতে পারি না। তবে আপনার এয়ার গান লাগলে দেওয়া যাবে।’’ এ-ও জানালেন, পুলিশ তল্লাশিতে এসেছিল। তাই বন্দুক তৈরি আপাতত বন্ধ।
 কাউন্সিলরের প্রতিক্রিয়া, ‘‘কী চলছে, বুঝতে পারছি না। একে তো বেআইনি কারবার।  এসব কাদের হাতে যাচ্ছে? আমাদের ভয়, এখানে বেআইনি অস্ত্র তৈরি হচ্ছে না তো? সেই আশঙ্কা থেকেই থানায় জানাতে দেরি করিনি।’’